El Distintiu de garantia de qualitat ambiental pretén fomentar les activitats de serveis que van més enllà dels requisits derivats del compliment de la normativa vigent i que per tant produeixen una menor afecció en el medi ambient.
Els criteris ambientals per a xarxes d'establiments del comerç alimentari tenen com a objectiu minimitzar l'impacte sobre el medi d'aquest tipus d'establiments i fomentar la sensibilitat ecològica entre els empleats i usuaris.
Aquests criteris se centren en deu punts ben clars, minimitzar els residus, reduir el consum d'aigua i d'energia, el soroll, la contaminació lluminosa, sensibilitzar els empleats i usuaris amb informació i formació mediambiental, gestionar la compra de productes amb el mínim impacte ambiental, gestionar la mobilitat sostenible del seus vehicles, potenciar la venda de productes amb certificació ecològica i realitzar una construcció sostenible.
D'acord amb el Decret 316/1994, de 4 de novembre, sobre l'atorgament del Distintiu de garantia de qualitat ambiental per la Generalitat de Catalunya, modificat posteriorment pel Decret 296/1998, de 17 de novembre, pel qual s'amplia l'àmbit del Distintiu als serveis, i amb la finalitat de reduir l'afecció al medi ambient produïda pels establiments del comerç alimentari;
En ús de les facultats que m'atorga l'article 5 del citat Decret, d'acord amb l'informe previ del Consell de Qualitat Ambiental,
Definir la categoria de xarxes d'establiments del comerç alimentari i els criteris de qualitat ambiental per optar al Distintiu de garantia de qualitat ambiental, que es regeixen pels apartats següents:
S'inclouen en aquesta categoria les empreses de distribució de productes alimentaris que disposen d'una xarxa d'establiments de comerç alimentari i que són responsables de la seva gestió.
L'objecte de la categoria és la xarxa d'establiments, en queden excloses les plataformes de distribució.
La xarxa ha d'estar composta per un mínim de 5 establiments.
Poden sol·licitar el Distintiu de garantia de qualitat ambiental els titulars de les empreses de distribució de productes alimentaris que disposen d'una xarxa d'establiments de comerç alimentari ubicats a Catalunya.
Les propietats o característiques de qualitat ambiental específiques de la categoria de servei definida a l'apartat 1 s'avaluen segons els criteris i el sistema d'avaluació establerts a l'annex.
La definició de la categoria de servei i dels criteris específics tenen un període màxim de validesa de tres anys a partir de la data de publicació d'aquesta Resolució al Diari Oficial de la Generalitat de Catalunya.
Als efectes administratius, el número de codi assignat a la categoria de servei és el 290 (xarxes d'establiments del comerç alimentari).
6.1 L'ús de la marca s'ha d'adequar a les especificacions indicades en les Normes gràfiques establertes pel Departament de Medi Ambient i Habitatge per a la utilització del Distintiu de garantia de qualitat ambiental.
6.2 La llegenda que ha de figurar en el Distintiu de garantia de qualitat ambiental és la següent: "Respectuós amb el medi ambient", o bé la seva traducció literal a la resta d'idiomes en què es trobi la informació general de l'establiment.
6.3 El logotip identifica l'empresa i no podrà ser utilitzat per a la publicitat de productes, ni en els productes mateixos ni en els envasos.
L'establiment podrà utilitzar el logotip del Distintiu en la seva imatge corporativa (fulletons, paper de cartes, etc.).
Barcelona, 3 de setembre de 2010
Per obtenir el Distintiu, l'establiment ha de disposar de l'autorització corresponent i ha de complir la legislació ambiental vigent d'allà on estigui ubicat i els criteris ambientals especificats d'aquest annex, els quals tenen com a objectiu la minimització de l'impacte sobre el medi i el foment de la sensibilitat ecològica dels usuaris.
Per avaluar les sol·licituds o verificar el compliment dels criteris indicats a continuació, es podrà tenir en compte l'aplicació dels sistemes de gestió ambientals reconeguts, com són el sistema EMAS o la norma UNE-EN ISO 14001, així com el fet de disposar d'alguna altra etiqueta del tipus I d'acord amb la norma UNE-EN ISO 14024:1999, tot i que l'aplicació d'aquests sistemes no té caràcter obligatori per a l'obtenció del Distintiu.
—1 Criteris ambientals per a la categoria de serveis
Els criteris ambientals per a la categoria de xarxes d'establiments del comerç alimentari es divideixen en 10 apartats, cadascun dels quals conté criteris bàsics d'obligat compliment i/o criteris opcionals, els quals estan puntuats d'1 a 10.
Per obtenir el Distintiu de garantia de qualitat ambiental, la xarxa d'establiments ha de complir tots i cadascun dels criteris bàsics i obtenir un mínim de 58 punts en el còmput total de criteris opcionals.
La puntuació màxima que es pot obtenir és de 170 punts.
En els criteris bàsics, en la majoria dels casos, s'han fixat uns percentatges mínims d'establiments que han de complir l'esmentat criteri, és a dir, que no s'aplica al 100% dels establiments.
La persona titular d'una activitat que genera residus comercials els ha de gestionar per si mateixa, d'acord amb les obligacions pròpies de les persones productores o posseïdores de residus de la normativa vigent.
La persona titular de l'activitat haurà de lliurar els residus que generi o posseeixi a una empresa gestora autoritzada per l'Agència de Residus de Catalunya perquè se'n faci la valorització, si aquesta operació és possible, o disposició del rebuig.
També es poden gestionar els residus generats i recollits selectivament mitjançant el sistema de recollida i gestió de residus que l'ens local competent per a les diferents fraccions de residus que tingui desplegades al municipi, incloent-hi el servei de deixalleria.
En el supòsit que la recollida dels residus es faci d'acord amb els serveis de recollida de residus ofert per l'ens local, caldrà que la separació en origen es faci de manera conseqüent amb els criteris propis del servei de recollida adaptant-se al de la recollida selectiva de les fraccions que es recullin separadament que són, majoritàriament, el vidre, paper/cartró, envasos lleugers, matèria orgànica i fracció resta.
En qualsevol dels casos, la persona titular de l'activitat generadora de residus comercials haurà de complir els següents aspectes:
S'haurà de posar especial èmfasi en els residus especials, els quals s'hauran de separar en funció de les seves característiques i gestionar a través de les deixalleries o mitjançant una empresa autoritzada a tal efecte.
1.1.1.2 Emmagatzematge dels residus.
Per facilitar la seva gestió i en especial el seu reciclatge, els residus estaran correctament identificats.
L'emmagatzematge es realitzarà en un espai amb superfície impermeable i sota cobert.
A més, es disposarà d'un sistema que permeti l'emmagatzematge per separat de les diferents tipologies de residus generades, com contenidors o àrees acotades.
Els envasos, recipients o àrees d'emmagatzematge dels residus estaran etiquetats amb la següent informació:
1.1.1.3 Controls en la generació de residus.
S'haurà de portar un control de la generació dels residus, i fer un seguiment d'aquest per detectar possibles augments injustificats.
1.1.2.1 Pla minimització d'envasos.
El transport de mercaderies entre les plataformes logístiques i els establiments s'haurà de realitzar en un 75% en pes en contenidors reutilitzables.
No computen a efectes d'aquests criteris els envasos que provenen dels proveïdors.
Cal que com a mínim el 50% dels establiments el compleixi.
1.1.3 Avaluació de conformitat.
L'avaluació de conformitat dels criteris corresponents a l'apartat 1.1 de l'annex es fa per comprovació in situ de l'entitat col·laboradora degudament acreditada.
1.2.1.1 Aixetes i dutxes amb sistemes i mecanismes d'estalvi d'aigua.
Les aixetes de lavabo i aigüera han de tenir un cabal inferior a 8 l/min, o incorporar dispositius d'estalvi que, un cop acoblats a l'aixeta, donin un cabal inferior a 8 l/min o bé, han de disposar del Distintiu de garantia de qualitat ambiental per a la categoria de productes i sistemes que afavoreixen l'estalvi d'aigua.
Les regadores de dutxa (fixes i mòbils) han de tenir un cabal inferior a 10 l/min, o incorporar dispositius d'estalvi que, un cop acoblats a la regadora, donin un cabal inferior a 10 l/min o bé, han de disposar del Distintiu de garantia de qualitat ambiental per a la categoria de productes i sistemes que afavoreixen l'estalvi d'aigua.
1.2.1.2 Vàters amb sistemes d'estalvi d'aigua.
El conjunt format per inodor i cisterna ha de tenir un disseny que permeti consumir un volum màxim de descàrrega de 6 litres o bé disposar del Distintiu de garantia de qualitat ambiental per a la categoria de productes i sistemes que afavoreixin l'estalvi d'aigua.
Així mateix serà necessari que tots els vàters incorporin un dispositiu de descàrrega o de polsada curta/llarga amb les instruccions relatives a l'accionament del dispositiu d'interrupció de descàrrega o de polsada curta/llarga visibles a la cisterna, o bé disposar del Distintiu de garantia de qualitat ambiental per a la categoria de productes i sistemes que afavoreixen l'estalvi d'aigua.
1.2.1.3 Revisió trimestral i detecció d'anomalies.
Al menys un cop al trimestre s'ha de realitzar una revisió de les aixetes i cisternes de lavabo per comprovar que no hi hagi fuites.
En cas d'anomalies, o consums molt grans, caldrà adoptar mesures i realitzar un seguiment del seu compliment.
Es valorarà qualsevol altre sistema que afavoreixi l'estalvi d'aigua.
S'inclouen aquí els sistemes no previstos en els apartats anteriors, com per exemple aixetes amb tancament automàtic temporitzat o amb sensor de presència, sistemes d'estalvi en el reg, aprofitament d'aigües grises o pluvials, rentatge de vehicles sense aigua, etc.
1.2.3 Avaluació de conformitat.
L'avaluació de conformitat dels criteris corresponents a l'apartat 1.2 de l'annex es fa per comprovació in situ de l'entitat col·laboradora degudament acreditada.
1.3.1.1 Establiments, instal·lacions i edificis.
a) L'establiment no pot sobrepassar els nivells de sorolls i vibracions que s'estableixin en el mapa de capacitat acústica per a la zona on es trobi ubicat, d'acord amb la Llei 16/2002, de protecció contra la contaminació acústica, i el seu desenvolupament reglamentari, o bé l'ordenança municipal si aquesta és més restrictiva que la Llei.
b) Als edificis de nova construcció, les instal·lacions de climatització i/o ventilació s'han de col·locar al terrat o a la teulada, amb les mesures correctores escaients per tal de minimitzar-ne l'impacte acústic.
Amb les mateixes mesures correctores, i en cas d'edificis aïllats, els equips esmentats es poden instal·lar també en espais annexos.
1.3.2 Avaluació de conformitat.
L'avaluació de conformitat dels criteris corresponents a l'apartat 1.3 de l'annex es fa per comprovació in situ de l'entitat col·laboradora degudament acreditada.
1.4 Estalvi energètic, ús de fonts d'energia renovables i prevenció de la contaminació lluminosa.
Els establiments de comerç alimentari han de portar un registre mensual del consum d'energia (electricitat, gas, etc.) que permeti detectar anomalies i actuar per solucionar-les.
S'ha de garantir el màxim aprofitament de la llum natural i evitar obstaculitzar-ne l'ús innecessàriament.
En aquelles zones on la il·luminació natural no sigui suficient, s'haurà de complir:
El 100% dels establiments comercials han de disposar d'un sistema d'interrupció automàtica dels llums al final de la jornada laboral, o bé s'ha de donar informació als empleats perquè els apaguin de forma manual.
Es requerirà que un 70% dels punts de llum, a les zones interiors amb un funcionament continuat de la il·luminació, utilitzin fluorescents amb reactància electrònica, fluorescents compactes amb reactància electrònica, bombetes de vapor de sodi d'alta pressió, o altres làmpades d'eficiència energètica de classe B o superior, d'acord amb la Directiva 98/11/CE, sobre etiquetatge energètic de làmpades d'ús domèstic.
No es tindran en compte al còmput globals les zones que necessitin d'una il·luminació específica.
Cal evitar bombetes convencionals, halògenes i de vapor de mercuri, les qual no donen els valors d'eficiència energètica desitjats (A, B, C).
Per al compliment del criteri, cal que com a mínim un 70% dels establiments el compleixi.
Les emissions de contaminació lluminosa en la instal·lació d'il·luminació exterior de l'establiment han de ser inferiors als límits permesos a la Llei 6/2001, de 31 de maig, d'ordenació ambiental de l'enllumenament per a la protecció del medi nocturn, i amb el Decret 82/2005, de 3 de maig, pel qual s'aprova el Reglament de desenvolupament de la Llei 6/2001.
La instal·lació d'il·luminació exterior s'ha de fer amb làmpades de vapor de sodi.
Els llums o pàmpols han d'il·luminar només l'espai que cal il·luminar, i han de tenir un flux a l'hemisferi superior menor d'un 1%.
La il·luminació únicament ha de funcionar mentre es doni servei i/o per raons de seguretat.
a) Com a mínim el 70% dels establiments comercials han de garantir que la instal·lació de climatització pugui regular la temperatura dels locals, de forma que no hi hagi variacions superiors a 2oC respecte de la temperatura de consigna (temperatura definida a una zona determinada).
b) Els aparells d'aire condicionat adquirits a partir de la publicació de la present Resolució hauran de complir amb la Classe A d'eficiència energètica, d'acord amb les especificacions que es deriven de la Directiva 2002/31/CE, sobre etiquetatge energètic d'aires condicionats domèstics.
Per complir el criteri, cal que com a mínim un 50% dels establiments el compleixi.
c) L'establiment haurà de disposar d'un pla de manteniment preventiu que inclogui la vigilància sobre aspectes ambientals com el soroll, l'estalvi energètic, etc. Per donar compliment a aquest criteri com a mínim s'ha de complir en el 70% dels establiments.
d) Com a mínim el 70% dels establiments comercials han de garantir que per les zones d'oficines i del personal els termòstats estiguin regulats de forma que no permeti una temperatura de consigna inferior a 22oC a l'estiu ni superior a 24oC durant hivern.
1.4.1.5 Equips de refrigeració i congeladors.
a) La instal·lació fixa de refrigeració i del l'equip congelador ha d'estar equipada amb cobertes o portes per tancar els equips fora de les hores d'obertura de l'establiment.
b) El 65% (mesurat en potència instal·lada) de les instal·lacions fixes de refrigeració i de l'equip congelador han de disposar de sistemes d'aïllament per mantenir la temperatura de les instal·lacions durant l'horari de funcionament, disminuint el consum energètic de la instal·lació.
c) No està permès l'ús de CFC com a refrigerant, ni de HCFC purs pel manteniment i recàrrega d'equips de refrigeració i aire condicionat.
d) Si amb anterioritat s'han utilitzat substàncies amb efecte d'esgotament de la capa d'ozó (CFC, HCFC, etc.), durant la seva eliminació s'ha d'assegurar la correcta manipulació per evitar fuites.
Per donar compliment a aquest criteri com a mínim s'ha de complir en el 70% dels establiments
És necessari poder comptabilitzar separadament els consums de les instal·lacions o aparells individuals, com per exemple càmera frigorífica, que representin més d'un 20% del consum elèctric o més d'un 20% del consum tèrmic no elèctric.
També es comptabilitzarà el consum elèctric de la il·luminació si aquest representa un 20% del total del consum elèctric i s'anotaran les incidències que puguin derivar-se del consum energètic de l'establiment, com ara els períodes de vacances o condicions climatològiques excepcionals.
El registre s'haurà de guardar per un període de 5 anys.
Per donar compliment a aquest criteri com a mínim s'ha de complir en el 60% dels establiments.
1.4.2.2 Control horari de la il·luminació exterior.
La il·luminació de les zones exteriors dels establiments alimentaris haurà d'incorporar un sistema de control horari, com programadors horaris, cèl·lules fotoelèctriques o rellotges astronòmics, que permetin l'encesa només en les hores nocturnes que siguin estrictament necessàries.
S'utilitzarà, sempre que sigui possible, un sistema de regulació de flux lluminós que permeti reduir la llum durant les hores de menys activitat.
En hores diürnes caldrà evitar l'ús d'il·luminació exterior llevat que sigui necessària per alguna causa justificada.
En les hores nocturnes en què no es doni servei, serà possible mantenir els aparcaments dels establiments de comerç alimentari il·luminat amb 5 lux per qüestions de seguretat.
1.4.2.3 Detectors de presència o polsadors temporalitzats.
Els detectors de presència, els polsadors temporalitzats o d'altres sistemes semblants han d'estar instal·lats en les zones amb baixa ocupació.
Exemple: lavabos aparcaments, passadissos, sales de reunions, etc. Aquests sistemes han d'estar instal·lats almenys en un 75% de les zones de baixa ocupació.
1.4.2.4 Climatització, etiquetatge energètic.
Els aparells d'aire condicionat, adquirits a partir de la publicació de la present Resolució, hauran de complir amb la Classe A d'eficiència energètica, d'acord amb les especificacions que deriven de la Directiva 2002/31/CE, sobre etiquetatge energètic d'aires condicionats domèstics.
Per complir aquest criteri cal que com a mínim un 70% dels establiments el compleixi.
1.4.2.5 Climatització, instal·lació centralitzada.
La instal·lació d'aire condicionat centralitzada ha de disposar de la opció de refrigeració natural (free cooling), que es farà servir quan la temperatura de l'aire exterior sigui prou baixa per proporcionar el confort necessari a l'interior.
1.4.2.6 Climatització, sistema de control.
S'ha de disposar de sistemes de control i gestió automàtica per regular les condicions ambientals de les diferents zones de l'establiment.
Es valorarà l'ús d'energia solar fotovoltaica, o altres sistemes renovables de generació d'energia elèctrica quan sigui tècnicament possible.
Es puntuarà segons el percentatge de contribució d'energia renovable respecte el consum total.
Per complir aquest criteri cal que com a mínim un 20% dels establiments de la xarxa d'establiments el compleixi.
La resta de punts fins a 5 punts s'atorgaran de manera proporcional al percentatge d'establiments que compleixi els criteris.
No computaran sobre aquest percentatge aquells establiments que estiguin obligats per Codi Tècnic de l'Edificació.
Com a mínim el 20% dels tancaments en façanes de vidre com a tancament exterior de l'establiment han d'estar equipats amb doble vidre o vidre compost format per dos o més llunes amb làmina de butiral intermèdia.
Es valorarà que les obertures de façanes i cobertes dels espais disposin de vidres dobles.
Com a mínim el 80% de les obertures en façana (portes d'entrada i sortida), han de disposar de sistemes d'aïllament en cortina d'aire, o altre sistema equivalent.
1.4.2.10 Equips de refrigeració i congeladors.
El 70% dels refrigerants utilitzats en els equips de refrigeració i congeladors han de ser hidrocarburs (propà, butà, etc.) i/o NH3, CO 2 o altre refrigerant natural, o bé que un percentatge dels refrigerants han de ser HFC o HFC combinat amb un dels refrigerants abans indicats.
1.4.2.11 Altres sistemes d'estalvi energètic.
Es valorarà qualsevol altre sistema d'estalvi energètic no previst en els apartats anteriors.
1.4.3 Avaluació de conformitat.
L'avaluació de conformitat dels criteris corresponents a l'apartat 1.4 de l'annex es fa per comprovació in situ de l'entitat col·laboradora degudament acreditada.
1.5 Informació i formació ambiental als treballadors i usuaris.
1.5.1.1 Rètols on es faci referència de les mesures ambientals adoptades.
En els establiments de comerç alimentari hi ha d'haver cartells indicatius visibles de les mesures adoptades per al compliment del Distintiu.
Exemple: separació de residus, estalvi d'aigües, etc.
De la mateixa manera, s'haurà de disposar d'un o diversos cartells en els quals s'especifiquin els principals criteris relatius a la eficiència energètica dels establiments.
El personal rebrà formació i informació, com a mínim en incorporar-se al lloc de treball, sobre els criteris ambientals que regeixen l'establiment i sobre com actuar perquè pugui participar satisfactòriament en l'ecogestió.
El full informatiu s'ha d'actualitzar cada 3 anys, coincidint amb la renovació del Distintiu de garantia de qualitat ambiental.
1.5.2.1 Pla de formació ambiental.
Els establiments de comerç alimentari han d'elaborar un pla de formació que inclogui, com a mínim, els següents aspectes:
La identificació de les necessitats formatives de tots els treballadors.
Les fites i objectius en matèria de formació, així com el seu seguiment.
Mesures d'estalvi energètic, estalvi d'aigua i minimització de residus.
Compres ambientalment correctes, i bones pràctiques en neteja (minimització de l'ús de productes químics).
El pla de formació s'ha de revisar, com a mínim, cada 2 anys i pot contenir la realització de formació tant de caràcter intern com extern.
Per complir aquest criteri cal que com a mínim el 60% dels establiments el compleixi.
Es valorarà que els conductors habituals dels vehicles hagin rebut un curs de conducció eficient de com a mínim de 4 hores de durada el qual tindrà el següent contingut:
a) Motius per aplicar la conducció eficient.
b) Definició i característiques de la conducció eficient.
c) El manteniment dels vehicles.
d) Les característiques dels vehicles.
e) Altres aspectes: emissió de sorolls, riscos a la carretera, etc.
Per complir aquest criteri cal que com a mínim el 60% dels conductors el compleixi, i que el 50% dels establiments ho compleixi.
1.5.3 Avaluació de conformitat.
L'avaluació de conformitat dels criteris corresponents a l'apartat 1.5 de l'annex es fa per comprovació in situ de l'entitat col·laboradora degudament acreditada.
No està permès l'ús de productes de neteja que continguin clor actiu.
Els establiments han d'optimitzar l'ús de detergents i altres productes similars, amb sistemes de dosificació.
Els establiments hauran d'estar adherits al Pacte per la bossa que va ser signat el 28 de juliol de 2009 entre el Govern de la Generalitat i totes les organitzacions de la distribució i la fabricació amb presència a Catalunya i Espanya.
D'acord amb el pacte, caldrà reduir el consum de bosses de plàstic de nanses d'un sol ús en un 50% l'any 2012, respecte dels valors de consum de 2007.
En el cas que l'establiment hagi d'adquirir nous aparells elèctrics haurà de realitzar-ho seguint els següents criteris:
Aparells informàtics que compleixin els estàndard d'Energy Star.
Aparells elèctrics que compleixin la classe B o superior d'eficiència energètica.
Els establiments de comerç alimentari hauran de tenir en compte l'adquisició de productes i serveis que estiguin certificats ambientalment, per a les tasques de manteniment (productes de neteja, pintures, etc.) i el desenvolupament de la seva activitat (paper, paper higiènic, material d'oficina, equips d'ofimàtica, etc.), com per exemple l'etiqueta ecològica europea (Unió Europea), Distintiu de garantia de qualitat ambiental (Catalunya), Àngel blau (Alemanya), Cigne nòrdic (Països Nòrdics), FSC per a la fusta, etc.
La compra de productes d'il·luminació, els dispositius d'estalvi d'aigua (incloses aixetes, dutxes i altres elements) i els productes utilitzats per a la construcció de l'establiment, no suposa l'atorgament de punts en aquest apartat ja que són objecte de puntuació en un altre apartat.
Per complir aquest criteri caldrà que com a mínim 4 tipologies de productes o serveis adquirits per l'establiment disposin d'algun tipus de certificació ambiental.
Per complir aquest criteri cal que com a mínim el 50% dels establiments el compleixi.
1.6.2.2 Bosses de plàstic i bosses compostable.
Les úniques bosses de compra de nanses que podran distribuir als seus clients són les bosses reutilitzables de diferents materials (roba, paper o plàstic) o bosses compostables que disposin del Distintiu de garantia ambiental per a la categoria de Productes de material compostable o una altra etiqueta ecològica equivalent de tipus I, d'acord amb la norma ISO 14024, i/o que puguin demostrar el compliment de la Norma UNE-EN 13432:2001.
Per complir aquest criteri cal que el 100% dels establiments el compleixin.
El compliment d'aquest criteri dóna dret a 10 punts.
La xarxa d'establiments de comerç alimentari haurà de tenir en compte l'adquisició de productes en envasos retornables o reutilitzables.
Almenys una família de productes de consum propi més utilitzats, s'han d'adquirir en envasos retornables a proveïdor.
Nota: més utilitzat s'entén estadísticament, productes que el seu consum sigui superior a la mediana de la distribució de consums de productes.
El compliment d'aquest criteri mínim dóna dret a 1 punt.
La resta de punts fins a 5 s'atorgaran per cada família de producte addicional.
1.6.2.4 Selecció de proveïdors.
Es valorarà que almenys dos dels principals proveïdors de productes de consum propi han d'estar seleccionats d'acord amb criteris ambientals d'avaluació de proveïdors establerts per la xarxa d'establiments.
Cada subministrador addicional dóna dret a un punt més fins a un màxim de 5.
1.6.3 Avaluació de conformitat.
L'avaluació de conformitat dels criteris corresponents a l'apartat 1.6 de l'annex es fa per comprovació in situ de l'entitat col·laboradora degudament acreditada.
1.7 Mobilitat sostenible i conducció eficient.
Es portarà un registre amb els controls de les inspeccions tècniques dels vehicles utilitzats per l'establiment i dels resultats obtinguts, per tal de dur un seguiment del compliment de les condicions que permeten el vehicle continuar circulant sense perjudici per al medi ambient.
1.7.1.2 Renovació de la flota de vehicles per repartiment a domicili tenint en compte criteris ambientals.
Els vehicles adquirits a partir de la publicació de la present Resolució hauran d'estar etiquetats amb la categoria B que estableix el Reial decret 837/2002 que incorpora la Directiva 1999/94/CE sobre etiquetat energètic dels turismes nous a l'ordenament jurídic intern o normativa equivalent.
Així mateix, els vehicles dièsel pesants (amb tara superior a 3,5 tones) adquirits a partir de la publicació de la present Resolució hauran de ser, com a mínim, Euro 4 o haver instal·lat filtres no regeneratius de partícules.
Aquests criteris també seran vàlids per a l'arrendament de vehicles i podran no ser tinguts en compte en l'adquisició de vehicles de tecnologies diferents a la convencional o en categories per les quals no s'ha establert aquesta classificació.
Per la distribució a domicili dels establiments als clients, s'han de planificar els viatges tenint en compte les rutes i els horaris.
1.7.1.4 Seguiment i control del consum d'energia dels vehicles.
Serà necessari portar un registre mensual del consum energètic de cadascun dels vehicles en els quals figuri, com a mínim, la següent informació:
Litres de combustible consumits i distància recorreguda.
Característiques de la càrrega del vehicle (si s'escau).
Incidències (avaries del vehicle, etc.).
El registre mensual podrà ser substituït per un sistema d'enregistrament a temps real.
1.7.2.1 Vehicles dièsel pesants Euro 4 o amb filtres no regeneratius de partícules.
Les normes Euro classifiquen els vehicles en funció, bàsicament, de l'emissió dels següents contaminats: monòxid de carboni (CO), hidrocarburs no metans i hidrocarburs totals, òxids de nitrogen (NO x ) i partícules (PM).
Per limitar la contaminació dels vehicles utilitzats, el 80% dels vehicles dièsel pesants (amb tara superior a 3,5 tones) hauran de ser com a mínim Euro 4 o hauran d'haver instal·lat filtres no regeneratius de partícules.
El compliment d'aquest criteri dóna dret a un màxim de 10 punts.
1.7.2.2 Diversificació de la flota de vehicles pel que fa a les fonts d'energia.
Almenys el 30% de la flota de vehicles ha d'utilitzar alguna o diverses de les següents fonts d'energia: gas natural, GLP, biocombustibles, electricitat o piles de combustibles (H2).
Aquest llistat no és restrictiu, per la qual cosa es comptabilitzaran els vehicles que utilitzin altres fonts d'energia alternatives als derivats del petroli.
La resta de punts fins a 5 s'atorgaran de manera proporcional al percentatge de què es disposi.
1.7.3 Avaluació de conformitat.
L'avaluació de conformitat dels criteris corresponents a l'apartat 1.7 de l'annex es fa per comprovació in situ de l'entitat col·laboradora degudament acreditada.
1.8.1.1 Venda de productes d'alimentació ecològica i/o productes ecoetiquetats.
La xarxa d'establiments de comerç alimentari haurà de posar a la venda productes que disposin d'una etiqueta ecològica com, per exemple, el Distintiu de garantia de qualitat ambiental, l'etiqueta ecològica europea, l'Àngel Blau, el Cigne Nòrdic, etc., i/o productes d'alimentació ecològica.
Seguint les directrius del Pla d'Acció per a l'alimentació i l'agricultura ecològiques 2008-2012, aprovat pel Govern de la Generalitat de Catalunya el 25 de novembre de 2008, per tal d'assolir l'objectiu d'incloure els productes ecològics dins de les polítiques ambientals de l'administració, s'adapten els criteris que regulen el Distintiu de garantia de qualitat ambiental per fomentar la introducció dels aliments ecològics.
Per complir aquest criteri caldrà que com a mínim 4 tipologies de productes posats a la venda als establiments disposin d'algun tipus de certificació ambiental o siguin productes alimentaris ecològics.
La venda de bosses compostables amb certificació ambiental no es tindrà en compte en aquest apartat ja que són objecte de compliment del criteri bàsic de l'apartat 1.8.1.2.
La xarxa d'establiments de comerç alimentari haurà de posar a la venda bosses de material compostable que disposin del Distintiu de garantia de qualitat ambiental per a la categoria de Productes de material compostable o una altra etiqueta ecològica equivalent de tipus I, d'acord amb la norma ISO 14024, i/o que puguin demostrar el compliment de la Norma UNE-EN 13432:2001.
1.8.2.1 Venda de productes d'alimentació ecològica i/o productes ecoetiquetats.
La xarxa d'establiments de comerç alimentari haurà de posar a la venda productes que disposin d'una etiqueta ecològica com, per exemple, el Distintiu de garantia de qualitat ambiental, l'etiqueta ecològica europea, l'Àngel Blau, el Cigne Nòrdic, etc, i/o productes d'alimentació ecològica.
Per complir aquest criteri caldrà que com a mínim 6 tipologies de productes posats a la venda als establiments disposin d'algun tipus de certificació ambiental o siguin productes alimentaris ecològics.
Cada tipologia de productes addicional dóna dret a un punt més fins a un màxim de 5.
1.8.2.2 Venda a granel de productes de la secció de frescos.
Els establiments de comerç alimentari hauran de posar a la venda a granel (no preenvasat), una família de productes de la secció de frescos (carn, peix, xarcuteria, forn, fruita, verdura, etc.), bé mitjançant la disposició de punts de venda amb mostrador o bé mitjançant punts de venda a granel d'autoservei.
Per complir aquest criteri caldrà que com a mínim el 65% dels establiments ho compleixi.
El compliment d'aquest criteri mínim dóna dret a 2 punts.
La resta de punts fins a 10 s'atorgaran de manera proporcional al percentatge d'establiments que compleixi el criteri.
La xarxa d'establiments de comerç alimentari haurà de posar a la venda una tipologia de producte en envàs retornable.
Cada tipologia de producte addicional dóna dret a un punt més fins a un màxim de 5.
1.8.3 Avaluació de conformitat.
L'avaluació de conformitat dels criteris corresponents a l'apartat 1.8 de l'annex es fa per comprovació in situ de l'entitat col·laboradora degudament acreditada.
1.9 Construcció sostenible i integració paisatgística.
1.9.1.1 Utilització de material.
Es requerirà que dues de les famílies de productes utilitzats en la construcció de l'establiment disposin d'etiqueta ecològica comunitària o d'una etiqueta regional o nacional de tipus I, d'acord amb la norma ISO 14024.
Aquest criteri s'aplicarà només als establiments de nova construcció, als procedents de reconversió d'una antiga edificació o als que resulten d'obres de gran rehabilitació (les que només excloguin l'enderrocament de les façanes o constitueixin una actuació global en tot l'edifici).
1.9.2.1 Arquitectura bioclimàtica.
Els establiments han de disposar d'elements d'arquitectura bioclimàtica que permetin un estalvi d'energia tèrmica o elèctrica, de com a mínim el 15% del consum energètic com ara un mur de cambra convectiva, xemeneies solars, etc.
1.9.3 Avaluació de conformitat.
L'avaluació de conformitat dels criteris corresponents a l'apartat 1.9 de l'annex es fa per comprovació in situ de l'entitat col·laboradora degudament acreditada.
1.10.1.1 Registre EMAS o certificació ISO 14.001.
L'objectiu és que l'organització implanti un sistema de gestió ambiental que li permet avaluar i millorar el seu comportament ambiental i, al mateix temps, difondre la informació oportuna al públic i a d'altres parts interessades.
El sol·licitant del Distintiu ha de disposar del registre EMAS o de la certificació ISO 14.001.
L'abast del sistema ha d'incloure les activitats desenvolupades en els establiments de comerç alimentari.
Valoració: 4 punts (EMAS), 3 punts (ISO 14001).
1.10.1.2 Registre EMAS o certificació ISO 14.001 dels proveïdors.
L'objectiu és que els proveïdors implantin un sistema de gestió ambiental que els permeti avaluar i millorar el seu comportament ambiental.
Almenys 3 dels proveïdors o subcontractistes principals dels establiments de comerç alimentari han d'estar registrats en el sistema comunitari de d'ecogestió i auditoria mediambiental (EMAS) o tenir el certificat ISO 14.001.
El compliment d'aquest criteri dóna dret a un màxim de 3 punts (1 punt per proveïdor).
Establir indicadors ambientals que permetin mesurar, comparar i millorar algunes activitats específiques com l'ecoeficiència relativa a l'energia i l'aigua.
La existència i el seguiment d'aquest criteri dóna dret a un mínim de 1 punt i un màxim de 5.
1.10.1.4 Programa d'Acords Voluntaris per a la reducció d'emissions de gasos amb efecte d'hivernacle.
Els establiments hauran d'estar adherits al Programa d'acords voluntaris per a la reducció d'emissions de gasos amb efecte d'hivernacle de la oficina Catalana de Canvi Climàtic.
Valoració: el compliment d'aquest criteri dóna dret a un màxim de 5 punts.
1.10.2 Avaluació de conformitat.
L'avaluació de conformitat dels criteris corresponents a l'apartat 1.10 de l'annex es fa per comprovació in situ de l'entitat col·laboradora degudament acreditada.
—2 Sistema d'avaluació de conformitat i documentació
Per avaluar i comprovar tots aquests criteris, l'entitat col·laboradora analitzarà una mostra representativa, a nivell territorial, de superfície i d'antiguitat, de tota la xarxa.
La mida de la mostra serà el nombre que resulti de dividir per dos l'arrel quadrada del nombre total d'establiments que tenia la xarxa el 31 de desembre de l'any anterior, amb un mínim de 5 establiments i un màxim de 20.
Els establiments a avaluar els escollirà a l'atzar l'entitat col·laboradora.
Els sol·licitants del Distintiu han de trametre a la Direcció General de Qualitat Ambiental els documents que s'indiquen a continuació degudament emplenats:
a) Sol·licitud general d'acord amb el model SGD-1.
b) Declaracions del sol·licitant d'acord amb el model DSD-290.
c) Informe d'avaluació de la categoria de xarxa d'establiments de comerç alimentaris d'acord amb el model IAD-290.
d) Informe de verificació de compliment dels criteris realitzat per l'entitat col·laboradora degudament acreditada i d'acord amb el model IVD.
Els impresos de sol·licitud, de declaracions, d'informe d'avaluació i de verificació es poden obtenir al Departament de Medi Ambient i Habitatge (av. Diagonal, 523-525, 08029 Barcelona) o per Internet, a l'adreça:
Les anàlisis i comprovacions han de ser realitzades per una de les entitats col·laboradores del Departament de Medi Ambient i Habitatge degudament acreditades per a aquest camp d'actuació, una relació actualitzada de les quals es lliurarà al sol·licitant.
Si no n'hi ha cap, el Consell de Qualitat Ambiental pot avalar expressament i per aquest supòsit concret una entitat imparcial.
El Departament de Medi Ambient i Habitatge es reserva el dret de visitar sense avís previ les instal·lacions del sol·licitant, amb llibertat d'accés a la documentació, que ha d'estar actualitzada.